Добри Жотев
Балада за любовта

chitanka.info

Хиляда дълги вечности,

изгаря ви стремеж

за миг да се прелеете

в едно и неделимо.

Красавица Небе!

Мъжествен Океан!

Хиляда дълги вечности,

един във друг поемате

безкрайното си синьо.

Но празната далечност

все зее непрекрачена

и строга между вас.

Хиляда дълги вечности,

от вашите въздишки

се раждат урагани

и пълнят с мъка бездната,

разделящо студена

от веки, та до днес.

Хиляда дълги вечности,

устата ви се търсят

по всички хоризонти —

неумолими граници,

вковали всеки устрем

в граничната бразда.

Хиляда дълги вечности!

Прекланя се душата ми

пред вашия стремеж,

до ужас невъзможен…

Красавице Небе!

Мъжествен Океан!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.